《次韵傅安道同陈元功诸公游石狮岩》
宋代·刘才邵

中书英烈气，凛然照人寒。济美世有人，盛德启其原。

幸逢贤别乘，论文得交欢。逸辩倾远海，潮波歘飞奔。

烛理无滞碍，白日破幽昏。谁云前辈远，岂独文采存。

新诗引人目，当食不暇餐。为说游岩乐，飞步恣腾鶱。

却立视万象，森如列庭间。飘然乘风兴，星榆不难攀。

聊复陈大概，彼美难尽言。少年陈将军，奋迹起江村。

共知宰社手，美好岂常贫。深怀恩未报，竭诚奉至尊。

驱兵猎馀寇，烈火焚蜂屯。亦复事招纳，投弓悯穷猿。

坐令归业民，井灶罗丘樊。是日出近郊，旌旗郁幡幡。

同游不知倦，落照横松门。士卒共甘苦，无人讥华元。

老守懒出游，何从涤尘烦。况阻陪归骑，幽寻款禅关。

铃斋但兀坐，有酒空盈樽。常能歌妙句，为激壮士肝。

解劳须痛饮，杯行勿留残。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。